Ահավասիկ, սեպտեմբերին սննդամթերքի գները օգոստոսի համեմատությամբ 6 տոկոսով աճել են։ Թուրքական լիրայի արժեզրկումը տարեսկզբի համեմատությամբ կազմել է 40 տոկոս, իսկ 2010թ. համեմատությամբ՝ 172 տոկոս։ Նշենք նաեւ, որ ընթացիկ տարվա հունիսի 24-ին Թուրքիայում խորհրդարանական ու նախագահական վաղաժամկետ ընտրությունները նախատեսվածից 17 ամիս շուտ անցկացնելը պայմանավորված էր հենց ազգային արժույթի գնանկման տեմպերի արագացմամբ։ Իշխանությունները դա պայմանավորում էին արտաքին գործոններով, մասնավորապես Իրաքի եւ Սիրիայի զարգացումներով, նաեւ տնտեսական առաջընթացի խնդիրներով։ Մինչդեռ վերլուծաբաններն ու ընդդիմությունը իշխող կուսակցության նման որոշումը պայմանավորեցին ներքին իրավիճակով՝ նշելով, որ իշխող կուսակցության վարկանիշը օր օրի նվազում է։ Բացի այդ, գնաճը եւ թուրքական լիրայի արժեզրկումը գնալով ակնհայտ էր դառնում, ինչը խիստ բացասական ազդեցություն կունենար ընտրությունների արդյունքների վրա, մասնավորապես՝ նախագահի, հաշվի առնելով, որ նա ընտրվել է ձայների շուրջ 53 տոկոսով։ Իշխանությունները թեեւ խոստովանում էին, որ գնաճը կառավարության առջեւ ծառացած լրջագույն խնդիր է, սակայն շեշտում էին, որ վաղաժամկետ ընտրությունները դրականորեն կանդրադառնան տնտեսական առաջընթացի վրա։ Ավելին, կառավարությունը հայտարարում էր, թե քաղաքական ղեկավարման հստակեցման պայմաններում առաջիկա 5 տարիներին տնտեսական մեծ առաջընթացը թերեւս կասկածից վեր կլինի։ Մինչդեռ ստեղծված իրավիճակը վերլուծաբանները պատճառաբանում էին Արեւմուտքի հետ լարված փոխհարաբերություններով, ներմուծված հումքի գնաճով, որդեգրած քաղաքականությամբ եւ այլն։